b"\n_START_ARTICLE_\nCrkva sv. Bla\xc5\xbea u Zagrebu\n_START_SECTION_\nPovijest crkve\n_START_PARAGRAPH_\nIdeja o izgradnji crkve i pripadaju\xc4\x87eg \xc5\xbeupnog dvora javlja se sedamdesetih godina 19. stolje\xc4\x87a na poticaj prebendara Eduarda Suhina koji 1888. godine ustupa prebendarsko zemlji\xc5\xa1te na uglu Primorske ulice i Prilaza Gjure De\xc5\xbeeli\xc4\x87a za izgradnju nove \xc5\xbeupne crkve. Po\xc4\x8detkom 20. stolje\xc4\x87a raspisan je natje\xc4\x8daj za idejno rije\xc5\xa1enje izgleda crkve te me\xc4\x91u pristiglim radovima pobjedu odnosi rad arhitekta Viktora Kova\xc4\x8di\xc4\x87a s naslovom\xc2\xa0\xc2\xbbDEO\xc2\xab. Kako je Kova\xc4\x8di\xc4\x87 neko vrijeme boravio u Ravenni tako je pod dojmom tamo\xc5\xa1njih ranokr\xc5\xa1\xc4\x87anskih gra\xc4\x91evina zamislio izgled ove crkve. Gradnja crkve zapo\xc4\x8dela je 1912., a dovr\xc5\xa1ena je 1915. godine. Crkva sv. Bla\xc5\xbea u Zagrebu je za\xc5\xa1ti\xc4\x87eno kulturno dobro Republike Hrvatske._NEWLINE_Od 17. lipnja 2017. crkva ima muzejski prostor. Prostor je u desnoj la\xc4\x91i uz sveti\xc5\xa1te, koji je bio zami\xc5\xa1ljen kao oratorij, a koji \xc4\x87e sada primati posjetitelje. Prostire se na 50 \xc4\x8detvornih metara. Postava upoznaje posjetitelje s bogatom povije\xc5\xa1\xc4\x87u ove zagreba\xc4\x8dke crkve, koja je remek-djelo suvremene hrvatske arhitekture 20. stolje\xc4\x87a i jedinstveni arhitektonski izri\xc4\x8daj. Gradnjom ove crkve inauguriran je hrvatski nacionalni crkveni stil te osebujnost arhitekta Viktora Kova\xc4\x8di\xc4\x87a. U postavu su me\xc4\x91u ostalim i rukom crtane skice arhitekta Viktora Kova\xc4\x8di\xc4\x87a i slika Ljube Babi\xc4\x87a 'Krist u grobu'. Autor postava izlo\xc5\xbebe je \xc5\xbdeljko Kova\xc4\x8di\xc4\x87. Ideja za muzej nastala je radom na projektu obnove crkve kad je prona\xc4\x91eno mnogo nepoznatih detalja i detalja koji su bili mo\xc5\xbeda i poznati, ali nedovoljno povezani, pa su ih odlu\xc4\x8dili skupiti na jedno mjesto. Ovdje su bili anga\xc5\xbeirani mnogi umjetnici, arhitekti, bilo je mnogo neizvedenih projekata. Postav upoznaje posjetitelje i s nekoliko neizvedenih projekata crkve sv. Bla\xc5\xbea, radovima arhitekata Josipa Vanca\xc5\xa1a i Augusta Posilovi\xc4\x87a, sakralnim crte\xc5\xbeima Jerka Fabkovi\xc4\x87a za unutarnje zidne dekoracije. Prva armirano-betonska kupola crkve Sv. Bla\xc5\xbea postava ima i svoju englesku ina\xc4\x8dicu.\n_START_SECTION_\nIzgled crkve\n_START_PARAGRAPH_\nCrkva ima tlocrt gr\xc4\x8dkoga kri\xc5\xbea, a nadsvo\xc4\x91ena je velikom kupolom armirano-betonske konstrukcije. Upravo ta kupola je prva gra\xc4\x91ena kupola tom konstrukcijskom metodom i u svoje je vrijeme bila vrsno tehni\xc4\x8dko dostignu\xc4\x87e. Mramorni oltar je postavljen 1932. godine. Iznad oltara se nad svetohrani\xc5\xa1tem uzdi\xc5\xbee baldahin koji stoji postavljen na \xc4\x8detiri stupa s kapitelima, koji su ukra\xc5\xa1eni reljefima, a zavr\xc5\xa1ava nadgradnjom u obliku piramide. Na samom baldahinu ispod vijenca s pleternom ornamentikom uklesani su likovi svetaca koji se spominju u hrvatskoj crkvenoj povijesti. Na lukovima je uklesan tekst proroka Malahije:\xc2\xa0\xc2\xbbOd istoka sunca do zapada veliko je ime moje me\xc4\x91u narodima i na svakom mjestu prinosi se kad i \xc5\xbertva \xc4\x8dista Imenu mojemu\xc2\xab\xc2\xa0(Mal 1, 11). Unutra\xc5\xa1njosti baldahina ispunjava zlatni mozaik sa simbolom golubice koji predstavlja Duha Svetoga. Uz glavni oltar u crkvi se nalaze i dva pokrajnja oltara koji su posve\xc4\x87eni Majci Bo\xc5\xbejoj i Presvetom Srcu Isusovom. U sklopu crkve nalazi se i kapelica sv. Terezije od Malog Isusa iz 1933. godine u kojoj se nalazi oltarnu slika koju je izradio Mirko Ra\xc4\x8dki, a darovala ju je obitelj dr. Izidora Kr\xc5\xa1njavog. U predvorju crkve se nalazi reljef sv. Antuna kojega je u bijelome kararskom mramoru isklesao Ivo Kerdi\xc4\x87. Uz crkvu je izgra\xc4\x91en i visok zvonik te \xc5\xbeupni dvor tako\xc4\x91er prema zamisli Viktora Kova\xc4\x8di\xc4\x87a, a 1943. Katoli\xc4\x8dki dom i kino\xc2\xa0\xc2\xbbProsvjeta\xc2\xab\xc2\xa0prema nacrtu ing. Marjana Haberlea.\n_START_SECTION_\nJaslice\n_START_PARAGRAPH_\nU crkvi se nalaze prekrasne jaslice koje su postavljene uo\xc4\x8di Bo\xc5\xbei\xc4\x87a 1916. po nacrtu kipara Vojte Brani\xc5\xa1a. Autor je u ovo djelo pod naslovom\xc2\xa0\xc2\xbbHrvatski Bo\xc5\xbei\xc4\x87\xc2\xab\xc2\xa0udahnuo i pone\xc5\xa1to narodnog duha, jer su neke figure obu\xc4\x8dene u hrvatske narodne no\xc5\xa1nje te na taj na\xc4\x8din stvorio prvu ina\xc4\x8dicu hrvatskih jaslica. Posebnost jaslica je i u tome da se nalaze u velikom drvenom ormaru koji se izvan bo\xc5\xbei\xc4\x87nog vremena dr\xc5\xbei zatvoren. Jaslice su temeljito obnovljene 1969. godine."